**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.05.2019, ora 08.00 – 25.05.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 25.05.2019, ora 07.00**

**RÂURI**

Debitele au fost în creştere, din cauza precipitaţiilor căzute în interval şi propagării pe râurile din bazinele Mureşului, Ialomiţei, Siretului, Prutului şi bazinele superioare şi mijlocii ale Oltului şi Argeşului.

Pe râurile din bazinele Someşului Mic, Vedei, bazinul inferior al Argeşului precum şi pe cele din Dobrogea debitele au fost relativ staţionare, iar pe celelalte râuri au fost în scădere.

Debitele se situează în jurul și peste mediile multianuale lunare, exceptând râurile din bazinele hidrografice: Cerna, Vedea, Argeş, bazinele mijlocii şi inferioare ale Jiului, Oltului şi Ialomiţei, Bârlad, Bahlui şi cele din Dobrogea, unde se situează la valori cuprinse între 30 – 90% din acestea.

Creşteri de niveluri şi debite, în urma precipitaţiilor căzute în interval, s-au produs şi în bazinul superior al Crişului Negru.

Se situează peste:

- **COTELE DE INUNDAŢIE** râurile la stațiile hidrometrice: Tur – Turulung (420+26)-jud. SM și Micula (310+84)-jud. SM şi Crasna – Domănești (500+5)-jud. SM;

- **COTELE DE ATENȚIE** râurile la stațiile hidrometrice: Tur – Călinești Oaș (350+60)-jud. SM, Crasna – Berveni (490+68)-jud. SM, Crişul Negru – Tinca (350+12)-jud. BH, Bega Veche – Cenei (320)-jud.TM, Moraviţa – Moravița (250+20)-jud. TM, Prut – Fălciu (500+8)-jud.VS, Șivița (360+36)-jud.GL şi Oancea (440+24)-jud.GL.

În interval s-au situat peste **COTELE DE ATENȚIE** râurile la stațiile hidrometrice: Criş Băiţa – Ştei (150+1)-jud.BH, Miletin – Şipote (150+38)-jud.IS şi Negel – Măgura (80+30)-jud.BC.

**În interval au fost emise 2 AVERTIZĂRI HIDROLOGICE de fenomene imediate şi 14 ATENŢIONĂRI HIDROLOGICE de fenomene imediate.**

Debitele vor fi în creştere din cauza precipitaţiilor prognozate şi propagării pe râurile din bazinele Mureşului, Argeşului, Ialomiţei, Siretului, Prutului şi bazinul superior şi mijlociu al Oltului.

Pe celelalte râuri, debitele vor fi în scădere, exceptând Vedea şi râurile din Dobrogea, care vor fi relativ staţionare.

Sunt posibile creșteri de debite și niveluri pe unele râuri mici din centrul şi estul ţării,ca urmare a precipitaţiilor sub formă de aversă, prognozate şi propagării.

Din cauza propagării viiturilor formate anterior, se vor mai situa peste **COTELE DE INUNDAȚIE** cursurile inferioare ale râurilor Tur și Crasna cu valori cuprinse între 5 – 60 cm și **COTELE DE ATENȚIE** râurile Tur, Crasna, Crişul Negru, Moraviţa şi Prut cu valori cuprinse între 10 – 50 cm.

**DUNĂRE**

Debitul la intrarea în ţară (secţiunea Baziaş) în intervalul 24.05 – 25.05.2019 a fost în scădere, având valoarea de 8.100 m3/s, peste media multianuală a lunii mai (7.250 m3/s).

În aval de Porţile de Fier debitele au fost în creștere pe sectoarele Gruia – Bechet și Hârșova – Tulcea și în scădere pe sectorul Corabia – Cernavodă.

Debitul la intrarea în ţară (secţiunea Baziaş) va fi staţionar (8.100 m3/s).

În aval de Porţile de Fier debitele vor fi în creştere pe sectoarele Gruia – Bechet şi Isaccea – Tulcea şi în scădere pe sectorul Corabia - Galaţi.

**2.** **Situația meteorologică în intervalul 24.05.2019, ora 08.00 – 25.05.2019, ora 06.00**

**ÎN ŢARĂ**

Vremea a fost în general instabilă cu înnorări temporar accentuate. În cea mai mare parte a Moldovei și Munteniei au fost averse cu caracter torențial, frecvente descărcări electrice și intensificări de scurtă durată ale vântului, iar cantitățile de apă au depășit local 15...20 l/mp și pe arii restrânse 35...40 l/mp (din datele înregistrate până la întocmirea prezentului raport cele mai mari cantități au fost la stațiile pluviometrice: Căldărușani - județul Ilfov, unde s-au înregistrat 56,5 l/mp și Borzești - județul Bacău, unde s-au înregistrat 52 l/mp). Manifestări ale instabilității atmosferice, dar mult mai reduse ca intensitate, s-au semnalat pe arii relativ extinse și în Maramureș, Crișana, Banat, local în Transilvania, Oltenia și izolat în Dobrogea. S-au consemnat și căderi de grindină: din datele colectate la stațiile meteorologice și hidrologice, pe raza județelor Gorj, Dâmbovița, Prahova, Ilfov, Bacău, Neamț, Botoșani, Iași, Vaslui, Brașov, precum și în Municipiul București, iar din surse externe (relatări mass-media), pe raza județelor Tulcea și Galați. Temperaturile maxime au fost cuprinse între 16 grade la Șiria și 26 de grade la Tulcea, Brăila, Gorgova și Giurgiu. La ora 06.00, se înregistrau valori termice cuprinse între 6 grade la Apa Neagră și 17 grade la Gura Portiței și Sulina.

**OBSERVAȚII:** de ieri de la ora 06.00 au fost în vigoare 46 atenționări cod galben și 21 avertizări cod portocaliu, după cum urmează: SRPV  Bacău 15 atenționări cod galben și 12 avertizări cod portocaliu, CNPM pentru Muntenia 11 atenționări cod galben și 7 avertizări cod portocaliu, SRPV Constanța 3 atenționări cod galben și 2 avertizări cod portocaliu, SRPV Cluj 7 atenționări cod galben, SRPV Craiova 5 atenționări cod galben, SRPV Sibiu 3 atenționări cod galben și SRPV Timișoara 2 atenționări cod galben.

**LA BUCUREŞTI**

Vremea a fost în general instabilă. Cerul a fost variabil în prima parte a zilei, apoi a avut înnorări, mai accentuate după-amiaza, când s-au semnalat averse cu caracter torențial, însoțite de frecvente descărcări electrice, intensificări de scurtă durată ale vântului și în unele cartiere de căderi de grindină. Cantitățile de apă înregistrate la stațiile meteorologice au fost: 28 l/mp la Băneasa, 21 l/mp la Afumați și 6 l/mp la Filaret. Temperatura maximă a fost de 24 de grade la Afumați și Băneasa și de 25 de grade la Filaret, iar la ora 06.00 se înregistrau 14 grade la Filaret, Băneasa și 15 grade la Afumați.

**3. Prognoza meteorologică în intervalul 25.05.2019, ora 08.00 – 26.05.2019, ora 08.00**

**ÎN ŢARĂ**

Vremea va fi în general instabilă. Cerul  va fi variabil și mai ales după-amiaza și seara vor fi înnorări temporar accentuate, averse și descărcări electrice la deal, la munte, în Crișana, Maramureș, Transilvania, Moldova și Dobrogea, local în Banat și Muntenia și izolat în Oltenia. Pe arii restrânse cantitățile de apă vor depăși 35...45 l/mp și va cădea grindină. Vântul va sufla slab și moderat cu unele intensificări în regiunile extracarpatice, la munte, dar de scurtă durată și în timpul ploilor. Temperaturile maxime se vor încadra între 18 și 26 de grade, iar cele minime între 8 și 17 grade.

**LA BUCUREŞTI**

Cerul va fi temporar noros și mai ales după-amiaza și seara vor fi averse, descărcări electrice și intensificări de scurtă durată ale vântului. Temperatura maximă se va situa în jurul valorii de 24 de grade, iar cea minimă va fi de 12...14 grade.

1. ***CALITATEA APELOR***

***Administrația Națională Apele Române și Comisariatul Județean Harghita din cadrul Gărzii Naționale de Mediu*** informează la 24.05.2019, la ora 21.00, despre identificarea unor scurgeri de ulei uzat in canalul pluvial necadastrat adiacent SC Autogroup Simo din Odorheiu Secuiesc, str Beclean nr 298, jud. Harghita, cu posibilitatea afectarii raului Tarnava Mare. S-a dispus societatii comerciale obturarea canalului si imprastierea de material absorbant, pentru evitarea poluarii raului. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

Nu s-au produs evenimente deosebite.

1. **În domeniul solului şi vegetaţiei**

Nu s-au produs evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE